DA Den Europæiske Unions Tidende C 57/38

Ajourføring af referencebeløb gældende ved passage af de ydre grænser, jf. artikel 5, stk. 3, i Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage (Schengengrænsekodeks) (EUT C 247 af 13.10.2006, s. 19, EUT C 153 af 6.7.2007, s. 22, EUT C 182 af 4.8.2007, s. 18)

(2008/C 57/15)

Offentliggørelsen af referencebeløb gældende ved passage af de ydre grænser, jf. artikel 5, stk. 3, i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengengrænsekodeks), er baseret på de oplysninger, medlemsstaterne indberetter til Kommissionen i overensstemmelse med artikel 34 i Schengengrænsekodeksen.

Ud over de oplysninger, der offentliggøres i EU-Tidende, findes der på webstedet for Generaldirektoratet for Retfærdighed, Frihed og Sikkerhed oplysninger, der ajourføres hver måned.

SPANIEN

Ændring af de oplysninger, der er offentliggjort i EUT C 182 af 4.8.2007, s. 18

I det spanske statsministeriums bekendtgørelse PRE/1282/2007 af 10. maj 2007 om, hvilke økonomiske midler der kræves af udlændinge for at få indrejse i Spanien, fastsættes det beløb, udlændinge skal råde over for at kunne få indrejse i Spanien:

a) Til dækning af opholdsudgifter skal udlændinge under deres ophold i Spanien pr. dag og pr. ledsagende person, over for hvem der består forsørgerpligt, kunne bevise, at de råder over et beløb i euro svarende til 10 % af den garanterede bruttomindsteløn (i 2008 = 60,00 EUR) eller et tilsvarende beløb i udenlandsk valuta. Uanset opholdets varighed skal dette minimumsbeløb under alle omstændigheder pr. person udgøre 90 % af den gældende garanterede bruttomindsteløn (i 2008 = 540,00 EUR) eller et tilsvarende beløb i udenlandsk valuta.

b) Med henblik på tilbagerejse til oprindelseslandet eller transit gennem et tredjeland skal udlændinge kunne fremvise en billet udstedt i hans eller hendes navn, der ikke kan overdrages til tredjemand, og med angivelse af rejsedatoen.

Udlændinge skal kunne bevise, at de råder over ovennævnte subsistensmidler i form af enten kontanter, noterede checks, rejsechecks, betalingskort eller kreditkort, der skal ledsages af et nyligt kontoudtog eller en bankbog (bankbrev eller kontoudtog udprintet fra internettet accepteres ikke) eller andet, der tydeligt viser det beløb, der er til rådighed på kortet eller kontoen.

RUMÆNIEN

Ændring af de oplysninger, der er offentliggjort i EUT C 77 af 5.4.2007, s. 11

Efter artikel 6 i lov nr. 194/2002 (udlændingeloven) har udlændinge ret til at rejse ind i Rumænien, hvis de kan dokumentere, at de har de fornødne subsistensmidler og de nødvendige midler til tilbagerejse til deres oprindelsesland eller gennemrejse til et andet land, hvor de er sikret indrejse.

Med hensyn til de vejledende beløb, der kræves ved passage af de ydre grænser, skal udlændinge for at få udstedt visum til Rumænien dokumentere, at de har de fornødne subsistensmidler til hele opholdsperioden på 50 EUR pr. dag eller et tilsvarende beløb i konvertibel udenlandsk valuta.

EU's og EØS-staternes borgere skal ikke opfylde disse betingelser ved indrejse i Rumænien.